Þúsundir söfnuðust saman á Kúbu í gær og mótmæltu ráðamönnum landsins, höftum, vöruskorti og óboðlegu efnahagsástandi. Málgagn kommúnistaflokksins segir fámennan hóp gagnbyltingarsinna hafa verið á ferð.
Þúsundir stjórnarandstæðinga söfnuðust saman víðs vegar á Kúbu í gær og mótmæltu bágu efnahagsástandi, vöruskorti og ánauð. Málgagn kommúnistastjórnarinnar gerir lítið úr mótmælunum og segir fámennan hóp gagnbyltingarsinna hafa verið á ferð. Rússar vara við erlendum afskiptum af innanríkismálum á Kúbu.
Nokkur fjöldi kom saman á Malecón, breiðstrætinu við strönd höfuðborgarinnar Havana. Mun fleiri eða nokkur þúsund manns tóku þátt í mótmælum í bænum San Antonio de los Banos skammt frá höfuðborginni. Þar hrópaði fólk vígorð gegn ráðamönnum og krafðist frelsis. Margir heyrðust einnig hrópa Patria y Vida eða föðurland og líf, sem er útúrsnúningur úr slagorði byltingar kommúnista, föðurland eða dauði. Víðar í borgum og bæjum víðs vegar um Kúbu var efnt til mótmæla. Á samfélagsmiðlum mátti sjá myndskeið af fólki í kröfugöngum eða akandi um á skellinöðrum.
Granma, málgagn kúbverska kommúnistaflokksins, gerir lítið úr mótmælunum; segir að fámennur hópur andbyltingarsinna hafi verið á ferð, knúinn af áróðri bandarískra heimsvaldasinna. Í Moskvu varaði talsmaður utanríkisráðuneytisins í dag við erlendum afskiptum af málefnum landsins.
Efnahagsástandið á Kúbu hefur verið bágborið áratugum saman, en tæpast verra en nú síðastliðna þrjá áratugi. Vöruskortur er viðvarandi. Sömuleiðis skortir eldsneyti og lyf. Ferðaþjónustan í landinu hefur orðið fyrir alvarlegu áfalli í heimsfaraldrinum og þriðja bylgja hans ríður yfir landið um þessar mundir. Á föstudag greindust 6.422 veirusmit, um það bil tvöfalt fleiri en í byrjun vikunnar. Miklar tafir hafa orðið á bólusetningu gegn veirunni.
Þúsundir söfnuðust saman á Kúbu í gær og mótmæltu ráðamönnum landsins, höftum, vöruskorti og óboðlegu efnahagsástandi. Málgagn kommúnistaflokksins segir fámennan hóp gagnbyltingarsinna hafa verið á ferð.